Komið hefur fyrir að barefli hafi verið beitt gegn eftirlitsmanni Matvælastofnunar við störf. Stofnunin kærði nýlega til lögreglu atvik þar sem veist var að eftirlitsmanni.
Matvælastofnun hefur óskað eftir lögreglurannsókn á atviki þar sem veist var að starfsmanni stofnunarinnar við eftirlit. Þetta er í þriðja sinn á jafn mörgum árum sem stofnunin kærir mál til lögreglu.
Eftirlitsmenn Matvælastofnunar sinna margvíslegu eftirliti með bæði fyrirtækjum og einstaklingum í matvælaframleiðslu; svo sem bændum, sláturhúsum, kjötvinnslum, mjólkurbúum og eggjaframleiðslu. Matvælastofnun óskaði nýlega lögreglurannsóknar eftir að veist var að starfsmanni við eftirlit. Hrönn Ólína Jörundsdóttir, forstjóri Matvælastofnunar, segir að atvik sem þessi séu ekki algeng. Þá sé þó brugðist við með ákveðnum hætti.
Þetta eru þau tól sem við höfum. Í okkar verklagi er skýrt að ef starfsmanni finnst honum vera ógnað að einhverju leyti eða upplifir sig óöruggan er eftirlitsþeganum tilkynnt um að við víkjum úr aðstöðunni og munum þá koma aftur seinna í eftirlit.
Það hafi aukakostnað í för með sér fyrir þann sem sætir eftirliti því rukkað er fyrir hverja heimsókn. Einstaka sinnum eru mál þó alvarlegri.
Ef eitthvað gerist þar sem eftirlitsþegi grípur í starfsmanninn eða við höfum lent í tilvikum þar sem barefli hefur verið beitt. Til þess að tryggja öryggi okkar starfsmanna og að þeir geti sinnt sínu starfi á góðan hátt eru öll svona tilvik tekin mjög alvarlega og þetta er alltaf kært til lögreglu.
Það hefur nú verið gert þrisvar síðastliðin þrjú ár.

Komið hefur fyrir að barefli hafi verið beitt á eftirlitsmann Matvælastofnunar við störf. Stofnunin kærði nýlega til lögreglu atvik þar sem veist var að starfsmanni.